— Напісалі вашы калегі, што гэта будзе “бомба”. Не ведаю. Мы сышлі ад звыклых песенных памераў. Не пабаюся параўнання з “Песнярамі”, якія калісьці стаміліся ад нейкіх маленькіх “дрындушак” і сталі выконваць вялікія формы. Так і мы сышлі ў прастору, дзе можам сябе рэалізаваць. Усё, што адбывалася пад час запісу апошняга альбома “Зiмачка”, пасля яго выхаду і адбываецца цяпер, — гэта пераход да фальклорных сюіт. Такіх як кампазіцыі “Цар-агонь” або “Мядзведзь” (апошняя — з трох частак). Чаму адбыліся такія змены? Напэўна, таму, што я да гэтага часу працягваю нешта вывучаць, шукаць, думаць. Зразумела, што гэта нефармат, зразумела, што такія кампазіцыі не возьмуць на радыё, але такой мэты мы ўжо і не ставім перад сабой. Напісаць песню ў два-тры акорды — не праблема, а вы паспрабуйце злучыць тры розныя рытмы ў адной рэчы, тры розныя пульсацыі на аснове народнай музыкі!..